Ψήφισμα της Συμβουλευτικής Επιτροπής ΕΚΑΧ

σχετικά με τη θέσπιση της "Συμβουλευτικής επιτροπής άνθρακα, χάλυβα και βιομηχανικών μετασχηματισμών" (ΣΕΑΧΒΜ) στο πλαίσιο της Οικονομικής και Κοινωνικής Επιτροπής. Κριτήρια διορισμού των 30 μελών, προερχόμενων από τους κλάδους ΕΚΑΧ

(εγκρίθηκε ομόφωνα με τρεις αποχές κατά τη διάρκεια της 360ής συνόδου της 10ης Απριλίου 2002)

(2002/C 128/03)

Η Συμβουλευτική Επιτροπή ΕΚΑΧ,

Με βάση:

- την ανακοίνωση της Επιτροπής "Το μέλλον του δομημένου διαλόγου μετά τη λήξη της συνθήκης ΕΚΑΧ" αναφορικά με την ένταξη στην Οικονομική και Κοινωνική Επιτροπή του τομεακού δομημένου διαλόγου που πραγματοποιείται στο πλαίσιο της Συμβουλευτικής Επιτροπής ΕΚΑΧ(1),

- τη συμφωνία μεταξύ της Συμβουλευτικής Επιτροπής ΕΚΑΧ και της Οικονομικής και Κοινωνικής Επιτροπής(2),

- την πρόταση περί διορθωτικού και συμπληρωματικού απολογισμού της Οικονομικής και Κοινωνικής Επιτροπής που θα περιέχει τους τρόπους και τις δομές που απαιτούνται για την ένταξη των δραστηριοτήτων ΕΚΑΧ στην ΟΚΕ μετά τη λήξη της συνθήκης ΕΚΑΧ(3),

- τα αποτελέσματα των εργασιών του Προεδρείου, που συνεδρίασε ως ομάδα εργασίας της Συμβουλευτικής Επιτροπής ΕΚΑΧ,

Εκτιμώντας ότι είναι απαραίτητο να ληφθούν υπόψη τα τρία επίπεδα κατανομής των μελών:

α) μεταξύ των δύο κλάδων (άνθρακα και χάλυβα)·

β) μεταξύ των άλλων κατηγοριών (παραγωγοί, εργαζόμενοι, χρήστες και έμποροι)·

γ) μεταξύ των δεκαπέντε κρατών μελών,

Καταλήγει ότι η κατανομή και ο διορισμός των 30 μελών της "Συμβουλευτικής επιτροπής άνθρακα, χάλυβα και βιομηχανικών μετασχηματισμών" (ΣΕΑΧΒΜ), των προερχομένων από τους κλάδους ΕΚΑΧ, θα πρέπει να γίνει σύμφωνα με τα ακόλουθα κριτήρια.

1. Κατανομή των μελών μεταξύ των δύο κλάδων, του άνθρακα και του χάλυβα

Με βάση:

- τη σημερινή σύνθεση της Συμβουλευτικής Επιτροπής ΕΚΑΧ,

- το σύνολο της συμβολής των δύο κλάδων στην εισφορά καθόλη την περίοδο ισχύος της συνθήκης,

η κατανομή των 30 μελών μεταξύ των δύο κλάδων είναι η ακόλουθη:

- 30 % για τον κλάδο του άνθρακα, ήτοι εννέα μέλη,

- 70 % για τον κλάδο του χάλυβα, ήτοι 21 μέλη.

2. Κατανομή των μελών μεταξύ των τριών κατηγοριών

Διατηρείται η υφιστάμενη κατανομή στη Συμβουλευτική Επιτροπή ΕΚΑΧ, που προβλέπει ισοδύναμο αριθμό μελών μεταξύ των τριών κατηγοριών. Με βάση την κατανομή μεταξύ των δύο κλάδων και σταθερότητα στο σημείο 1, η κατανομή των μελών είναι η ακόλουθη:

- κλάδος άνθρακα: τρία μέλη, από ένα για τους παραγωγούς, τους εργαζομένους και τους χρήστες/εμπόρους,

- κλάδος άνθρακα: επτά μέλη, από τρία για τους παραγωγούς, τους εργαζομένους και τους χρήστες/εμπόρους.

Μια διαφορετική κατανομή μεταξύ των κατηγοριών στο εσωτερικό των κλάδων είναι δυνατή μόνο μέσω συμφωνίας μεταξύ των ενδιαφερόμενων πλευρών.

3. Διορισμός

Διορίζονται 30 τακτικά μέλη και 30 αναπληρωματικά. Οι αναπληρώσεις αναφέρονται σε αντίστοιχο συγκεκριμένο τακτικό μέλος.

Η πρόταση για τον πρώτο διορισμό των μελών της "Συμβουλευτικής επιτροπής άνθρακα, χάλυβα και βιομηχανικών μετασχηματισμών" γίνεται από τη Συμβουλευτική Επιτροπή ΕΚΑΧ μέσα από τα σημερινά μέλη της. Στη συνέχεια τα μέλη θα διορίζονται από την Οικονομική και Κοινωνική Επιτροπή με την ευκαιρία κάθε ανανέωσής της.

Οι διορισμοί, συμπεριλαμβανομένου του πρώτου, γίνονται με βάση υπόδειξη εκ μέρους των αντιπροσωπευτικότερων ευρωπαϊκών οργανώσεων κάθε κατηγορίας των δύο κλάδων (βλέπε τον πίνακα στο παράρτημα).

Για κάθε κατηγορία πρέπει να είναι εγγυημένη μια ισότιμη κατανομή των μελών μεταξύ των χωρών της Ευρωπαϊκής Ένωσης, με βάση την παραγωγή χάλυβα και άνθρακα και τον αριθμό των απασχολούμενων προσώπων, μέσω της προσφυγής στην αρχή της κυκλικής εναλλαγής μεταξύ τακτικών και αναπληρωματικών μελών.

Στην περίπτωση που δεν είναι δυνατό να προσδιοριστούν με σαφήνεια ευρωπαϊκές οργανώσεις αρκούντως αντιπροσωπευτικές, θα αποτελεί ευθύνη των ενδιαφερόμενων κατηγοριών η επίτευξη συμφωνίας ως προς τα μέλη που θα υποδειχθούν.

Για να ληφθεί υπόψη ο ρόλος και η ευθύνη των ευρωπαίων κοινωνικών εταίρων και για να εξασφαλιστεί ο απαραίτητος συντονισμός, ένα μέλος από κάθε κατηγορία δύναται να αποτελεί άμεση επιλογή της αντιπροσωπευτικότερης ευρωπαϊκής οργάνωσης.

Ο διορισμός των μελών της πρώτης "Συμβουλευτικής επιτροπής άνθρακα, χάλυβα και βιομηχανικών μετασχηματισμών" θα γίνει κατά τη διάρκεια της τελευταίας συνόδου της Συμβουλευτικής Επιτροπής ΕΚΑΧ, που προβλέπεται να πραγματοποιηθεί στα τέλη Ιουνίου 2002.

Τα ονόματα των τακτικών και αναπληρωματικών μελών θα πρέπει να φθάσουν στη Γραμματεία της Συμβουλευτικής Επιτροπής έως τις 15 Ιουνίου.

(1) COM(2000) 588 τελικό.

(2) R/OKE 998/2001 αναθ. 1.

(3) GB OKE10/2002.

ΠΑΡΑΡΤΗΜΑ

ΕΥΡΩΠΑΪΚΕΣ ΑΝΤΙΠΡΟΣΩΠΕΥΤΙΚΕΣ ΟΡΓΑΝΩΣΕΙΣ ΤΩΝ ΚΛΑΔΩΝ ΑΝΘΡΑΚΑ ΚΑΙ ΧΑΛΥΒΑ

>ΘΕΣΗ ΠΙΝΑΚΑ>